**Textová časť súťažného návrhu**

Urbanistické riešenie danej parcely vychádza z momentálnej situácie v prostredí, ako aj z možných budúcich plánov rozvoja územia. Cieľom návrhu je podporiť peší presun ľudí popri budove smerom k novovybudovanej rekreačnej zóne v západnej časti. Peší flow je možný na úrovni terénu a na úrovni pochôdzneho plata na 2.NP. Plató svojou topografiou reaguje na hlavné pešie ťahy. Jeden svah navádza flow peších z prístupovej komunikácie, zatiaľ čo druhý je orientovaný smerom k exteriérovému športovisku a slúži aj pre tribúnove sedenie. Plató má sčasti spevnenú povrchovú úpravu, zvyšok je riešený pochôdznou vegetačnou strechou. Zábradlie svahov a plata je tvorené pásmi primerane vysokej a hustej zelene.

Objekt je situovaný na západnej hrane pozemku, vďaka čomu je ponechaná veľkorysá plocha pre rozptylový priestor pre športovcov na juhu a pre divákov na východe pozemku. Severná časť obsahuje športové plochy – v letnej prevádzke dve volejbalové ihriská a v zimnej priestor pre ľadové klzisko v priamej nadväznosti na zázemie (šatne a sklad techniky). Návrh vytvára príjemný verejný priestor s estetickou a funkčnou športovou halou, ktorá sa harmonicky začleňuje do existujúceho priľahlého okolia a do navrhovaného verejného a športového priestoru.

Kvôli uvoľneniu terénu pre pobytové plochy návštevníkov, je statická doprava riešená na úrovni polozapusteného suterénu, ale aj exteriérovými státiami na úrovni terénu. Zaujímavá kompozícia dlažieb a zelených plôch s menšími kopcami členia rozptylový priestor na miesta s jedinečnou atmosférou s možnosťou posedenia na lavičkách alebo priamo na zelených kopcoch.

Funkčno-prevádzková schéma je rozdelená do dvoch základných celkov. Ťah návštevníkov, ktorý je orientovaný z východnej časti z nástupného predpriestoru budovy – cez vstupnú halu s info/predajom lístkov – sa návštevník dostáva priamo najkratšou cestou k sedeniam na tribúne. Samotná vstupná hala je priamo prepojená s priestorom pizzerie, ktorá však vie fungovať ako samostatný celok. Hygienické zázemie divákov je riešené v pozdĺžnom bloku pod tribúnovým sedením. Samotní športovci majú prevádzkovo oddelený vstup z južnej časti – cez vstupnú halu s info a recepciou športovci prechádzajú cez šatne s hygienickým zázemím najkratšou cestou priamo na športovisko. Multifunkčná športová hala je pre pre divákov a športových reportérov prístupná aj z pochôdzneho plata, odkiaľ nadväzuje na interiérovú ochodzu a schody s tribúnami pre divákov. V časť priestoru je možné situovať televíznych a rozhlasových športových komentátorov. Prístup športovcov samostatným vstupom slúži najmä pre športové príležitosti s množstvom divákov, kde oddeľujeme vstup športovcov od vstupu pre divákov. V prípade prenájmu haly rekreačnými športovcami, je možný vstup športovcov aj z hlavného vstupu, kde je v rámci recepcie možnosť zapožičania si športových potrieb a občerstvenia v bufete. Za turniketmi je vďaka uzamykateľnej chodbe možný prístup do šatní.

Budova spĺňa požiadavky univerzálneho navrhovania. V dispozícii nachádzame bezbariérové priestory pre športovcov aj pre návštevníkov. Všetky šatne sú bezbariérovo riešené a výškové úrovne svahov sú prekonané schodiskami aj rampami. Šatne pre športovcov sú prechodné a nadväzujú na priestor športovej haly. Toalety pre športovcov a prvá pomoc sú prístupné z chodby. Z haly viditeľné steny hygienických blokov sú farebne akcentované.

Z hľadiska konštrukčného je budova riešená ako železobetónový skelet v kombinácii s oceľovou priestorovou priehradovou doskou. Širokorozponová konštrukcia športovej haly pozostáva z križujúcich sa oceľových nosníkov typu Vierendeel vytvárajúcich štruktúru priehradovej dosky. V rámci voľného priestoru v konštrukcii sú navrhované svietidlá, ako aj potrebné rozvody vzduchotechniky. Po obvode je doska nesená stĺpmi s modulom 4m.

Fasáda samotnej športovej haly v úrovni plata je plnopresklená s exteriérovými lamelami zabraňujúcimi priamemu slnečnému žiareniu priamo do haly. Týmto riešením dochádza k dostatočnému presvetleniu športovej haly, avšak nie k prehrievaniu haly a možnému oslepeniu priamym slnečným žiarením.

Prepočet základných ukazovateľov:

|  |  |  |  |
| --- | --- | --- | --- |
| Celková plocha parcely | m² | 9 008 |  |
| Zastavaná plocha | m² | 2 517 |  |
| Plocha 1.NP | m² | 2 320 |  |
| Plocha 2.NP | m² | 118 |  |
| Plocha polozapusteného suterénu | m² | 2 050 |  |
| Celková plocha podlaží spolu | m² | 4 488 |  |
| Úžitková plocha | m² | 3 590 |  |
| Celkový obostavaný priestor | m³ | 22 663 |  |
| Odhad investičných nákladov | EUR | **3 826 835** |  |
| Priemerná cena za m³/nadzemná časť | EUR | 195 |  |
| Priemerná cena za m³/podzemná časť | EUR | 110 |  |